Qui cupit obsessam Gallis, terraque marique, 

crinibus abscissis cernere Parthenopen; 

sirenesque alias flentes, nymphasque per omneis

anfractus pulsas patria flere loca; 

occlusumque antro disrupta et funditus urna, 

Sebethum lachrymis ora rigare novis; 

et pariter lauros, myrtos et citrea rura

(pro facinus) positis collachrymare comis; 

regibus et Musis fontes et praedia sacra

diruta ab hostili quaeque iacere manu; 

et castra, obsessis iam iam quae mille parabant

funera, vincla, cruces, captaque caesa simul: 

principis aonidum legat haec monimenta Camilli, 

belligeros nati tollere in astra duces. 

Tuque tuos longos Siren solare labores, 

namque uno aeterna et libera facta die es. 